Novi gradonačelnik Hvara Rikardo Novak u svojim prvim nastupima na novoj funkciji navodi da Hvaru želi vratiti stari sjaj te da mladim turistima koji ne poštuju Hvar i Hvarane nije mjesto na otoku.



U novinama se spominjalo i turističko samoubojstvo Hvara. Novoga gradonačenika u intenciji da uvede reda dodatno je osnažilo pisanje britanskog tabloida Sun koji je Hvar opisao kao Sodomu i Gomoru i partijanerski raj za mlade Britance koji se na tom našem otoku opijaju i seksaju. Neki su to komentirali: Ma dajte, mladi pa se seksaju?



Na televiziji ste rekli da ćete upristojiti turiste?



- Da. Jer neki od njih nemaju pristojnosti.



Grubo zvuči kada gradonačelnik tvrdi da će 'upristojavati' turiste od kojih živi.



- Što biste vi rekli da vidite ostatke izlučevina na svakom kantunu, čine li to pristojni ljudi?



Tko će hvatati i upozoravati takve turiste?



- Redarstvo, policija...



Policijom na turiste?



- Da, policija i redarstvo trebali bi upozoravati ljude da ne čine to što čine.







A što čine?



- Povraćaju po gradu, uriniraju na svakom kantunu, hodaju bez majica, spavaju na gradskim površinama, bauljaju okolo i ne znaju za sebe.



Shvaćam da u crkvu i muzeje moraju obučeni, ali što ima veze ako po gradu na 40 stupnjeva hodaju bez majice?



- Naravno da ima. Hodaju li tako po Londonu?



Ne hodaju jer temperatura rijetko dostiže naše.



- Neka hodaju u drugim gradovima uz obalu, u Hvaru to više neće biti moguće. Neka goli budu na plažama, ali red je da kada dođu u grad, obuku majicu.



A novčane kazne?



- Kazne su zadnje rješenje, ali bit će i njih ako nas ne poslušaju.



Kolike će biti kazne?



- Još to ne znamo.



Pa imate li ideju koliki će biti ti iznosi?



- Bit će osjetni, ali točne brojke vam još ne mogu reći.



Komentira se da bi Hvarani najradije da im turisti pošalju novce i ostanu doma.



- Ma slušajte, ja u turizmu radim već 30 godina i znam da je ovakvo ponašanje ponajprije mladih partijanera samo nagrdilo i unazadilo naš turizam koji ovdje postoji 150 godina. A ti koji tako govore o Hvaranima nisu nikad ovdje bili i vidjeli što se događa posljednjih godina.



Pa evo ja svake godine budem na Hvaru, bude malo bučnije, ali ništa posebno. Pa neće turisti hodati na prstima u 23 sata - na odmoru su!



- Onda mi nismo isto vidjeli. Ja sam u svome gradu svaki dan i znam što vidim i što mi građani govore.



Mislim da bi se trebalo i malo pretrpjeti ako mislite zarađivati ovako velik novac od turizma.



- Zarada po svaku cijenu nije turizam kakav želimo na otoku.



Znači Hvar neće više biti party destinacija?



- Ne želimo biti isključivo party destinacija. Mladi turisti su dobrodošli, ali morat će znati kako se ponašati ovdje.



Ugostitelji žele da gosti što više piju, troše, plaćaju koktele po 200-300 kuna, te tako pune svoju i gradsku blagajnu. I onda bi netko turistima zabranio veselje?



- Sve ima svoje granice. Ugostitelji ne bi trebali primati gole u svoje objekte i prestati im točiti alkohol ako vide da su previše popili.



Ispada da su svi turisti pijanci i pišaju okolo?



- Naravno da nisu, to je manjina, ali ta manjina terorizira i druge turiste, ali i žitelje Hvara. Te pojedince želimo zaustaviti.



Je li kasno sada uvoditi red kada je počela sezona?



- Nije, već radimo na tome.



Nemate svoje ljude u Gradskom vijeću Hvara, pa kako onda 'upristojavanje' mislite izvesti?



- Mislim da je svim opcijama stalo do budućnosti turizma u gradu i da ćemo se lako dogovoriti.